Forvaltningsområdet for samisk språk

Forvaltningsområdet for samisk språk er områder der samisk og norsk er likestilte språk, slik at kommunale og statlige organ i kommunene er forpliktet til å legge til rette for bruk av samisk språk. De som bruker samisk språk i kontakt med et offentlig organ i forvaltningsområdet, har i mange tilfeller krav på å få svar på samisk. Kongen fastsetter hvilke norske kommuner som skal inngå i forvaltningsområdet for samisk språk.  Den norske kirke skal innenfor forvaltningsområdet yte individuelle kirkelige tjenester på samisk.

Ved opprettelsen 1. januar 1992 bestod forvaltningsområdet for samisk språk av fem kommuner i Finnmark og én i Troms, alle nordsamiskspråklige. I fra 2006 har forvaltningsområdet blitt utvidet med ytterligere to nordsamiskspråklige kommuner i Troms, en lulesamiskspråklig kommune i Nordland og fire sørsamiskspråklige kommuner i Nordland og Trøndelag. De tre nordligste fylkene; Troms og Finnmark, Nordland og Trøndelag, er også omfattet av forvaltningsområdet.

Flere kommuner har vurdert å søke om innlemmelse. I 2001 vedtok Gamvik kommune (Troms og Finnmark) å utrede muligheten for innlemmelse i forvaltningsområdet for å redde sjøsamisk kultur. I 2006 vurderte Storfjord kommune (Troms og Finnmark) å søke om innlemmelse. I 2011 søkte Tromsø (Troms og Finnmark) om innlemmelse i forvaltningsområdet for samisk språk, men denne søknaden ble stoppet da Høyre vant kommunevalget i oktober dette året. Kvalsund kommune (fra 2020 del av Hammerfest, Troms og Finnmark) vurderte også å søke om innlemmelse i 2014. Skånland (Troms og Finnmark) søkte om innlemmelse i forvaltningsområdet i 2017, men Kommunal- og moderniseringsdepartementet avslo søknaden siden kommunen hadde vedtatt å slå seg sammen med Tjeldsund kommune. Skånland ble en del av Tjeldsund kommune fra 1. januar 2020, og den nye kommunen ble innlemmet i forvaltningsområdet fra 1. juli 2020. Narvik kommune nedstemte et forslag om innlemmelse i forvaltningsområdet for samisk språk i juni 2020.

En rekke kommuner har i 2022 pågående prosesser om mulig innlemmelse. Engerdal (Innlandet), Evenes (Nordland) og Målselv (Troms og Finnmark) kommuner har pågående saker om innlemmelse i forvaltningsområdet for samisk språk. Bodø kommune (Nordland) vedtok 9. desember 2021 at kommunen skulle bli samisk språkforvaltningskommune. Ved innlemmelse blir Bodø første bykommune i forvaltningsområdet ettersom Tromsø trakk sin søknad i 2011. Saltdal kommune (Nordland) har også satt i gang et arbeid med å undersøke muligheten for å bli innlemmet i forvaltningsområdet. Saltdal ville blitt første kommune med pitesamisk språk som forvaltningsspråk, hvis ikke Bodø ved en eventuell innlemmelse forvaltet både lulesamisk og pitesamisk.

Tidligere sametingspresident Vibeke Larsen har foreslått å innlemme hele Norge i forvaltningsområdet for samisk språk, noe daværende kunnskapsminister Torbjørn Røe Isaksen uttrykte skepsis mot.

Regjeringen behandler nå (2022) et forslag om å differensiere de ulike kommunene etter hvordan tilstanden er for samisk språk i kommunen. De tre kategoriene er; språkutviklingskommuner, språkvitaliseringskommuner og bykommuner med særlig ansvar for samiske språk. Denne mer fleksible ordningen skal kunne passe for flere kommuner. Den nye ordningen åpner også for at skolte-, pite- og umesamisk kan benyttes i forvaltningen.

Kommuner

Fra 1. juli 2020 inngår tretten kommuner i forvaltningsområdet for samisk språk; i tillegg er de respektive fylkeskommunene omfattet av forvaltningsområdet:

Troms og Finnmark – Romsa ja Finnmárku – Tromssa ja Finmarkku:

Unjárga – Nesseby
Deatnu – Tana
Porsanger – Porsáŋgu – Porsanki
Kárášjohka – Karasjok
Guovdageaidnu – Kautokeino
Gáivuotna – Kåfjord – Kaivuono
Loabák – Lavangen 
Dielddanuorri – Tjeldsund (siden 1.7.2020)

Nordland – Nordlánda – Nordlánnda – Nordlaante:

Hábmer – Hamarøy 
Aarborte – Hattfjelldal 

Trøndelag – Trööndelage:

Raarvihke – Røyrvik 
Snåase – Snåsa 
Rosse – Røros 

I Trøndelag og Hattfjelldal er det samiske språket sørsamisk, i Hamarøy (og tidligere Tysfjord) er det lulesamisk, og i kommunene i Troms og Finnmark er det nordsamisk.

Noter

Referanser

Eksterne lenker 
 Forvaltningsområdet for samiske språk; Sametinget

Samiske språk